CELEX: 62008TN0536
Language: lt
Date: 2008-12-09 00:00:00
Title: Byla T-536/08 2008 m. gruodžio 9 d. pareikštas ieškinys byloje Huvis prieš Tarybą

7.3.2009   
            
            
               LT
            
            
               Europos Sąjungos oficialusis leidinys
            
            
               C 55/28
            
         2008 m. gruodžio 9 d. pareikštas ieškinys byloje Huvis prieš Tarybą
   
   (Byla T-536/08)
   (2009/C 55/53)
   Proceso kalba: anglų
   Šalys
   
      Ieškovė: Huvis Corporation (Seulas, Korėjos Respublika), atstovaujama advokatų J.-F. Bellis, F. Di Gianni, R. Antonini
   
      Atsakovė: Europos Sąjungos Taryba
   Ieškovės reikalavimai
   
               —
            
            
               Panaikinti 2008 m. rugsėjo 10 d. Tarybos reglamentą (EB) Nr. 893/2008, kuriuo po dalinės tarpinės peržiūros pagal Reglamento (EB) Nr. 384/96 (1) 11 straipsnio 3 dalį pratęsiamas antidempingo priemonių taikymas importuojamiems Baltarusijos, Kinijos Liaudies Respublikos, Saudo Arabijos ir Korėjos kilmės poliesterių kuokšteliniams pluoštams, tiek, kiek juo nepanaikintos antidempingo priemonės, ieškovei taikomos nuo 2006 m. gruodžio 29 d., t. y. datos, kai Taivano ir Malaizijos kilmės poliesterių kuokšteliniam pluoštui pritaikyti laikinieji antidempingo muitai, kurių Komisija nusprendė neberinkti 2007 m. birželio 19 d. Sprendimu Nr. 2007/430/EB (2);
            
         
               —
            
            
               Priteisti iš Tarybos bylinėjimosi išlaidas.
            
         Ieškinio pagrindai ir pagrindiniai argumentai
   Šiuo ieškiniu ieškovė, Korėjoje įsteigta bendrovė, prašo panaikinti Tarybos reglamentą Nr. 891/2008 tiek, kiek juo nepanaikintas jos gaminamam Korėjos kilmės poliesterių kuokšteliniam pluoštui (PKP) nuo 2006 m. gruodžio 29 d. taikomas antidempingo muitas. Ieškovė tvirtina, kad Korėjos kilmės PKP turėtų būti vertinamas taip pat, kaip ir Komisijos sprendime 2007/430/EB vertinamas Taivano bei Malaizijos kilmės PKP. Ieškovė mano, kad Korėjos kilmės PKP atžvilgiu taikomas antidempingo muitas turi būti panaikintas nuo tos pačios datos.
   Pagrįsdama savo reikalavimus ieškovė nurodo du teisinius pagrindus.
   Ieškovė tvirtina, kad palikusios galioti antidempingo priemones Korėjos kilmės PKP atžvilgiu po to, kai panaikino jas Malaizijos ir Taivano kilmės PKP atžvilgiu, Europos institucijos pažeidė pagrindinį nediskriminavimo principą. Ieškovė ginčija tris motyvus, kuriais Taryba pagrindžia skirtingą vertinimą. Tai, kad skundas dėl Malaizijos ir Taivano kilmės PKP atsiimtas Tarybai dar nepriėmus galutinio sprendimo, ieškovės nuomone, negali pateisinti skirtingo Korėjos kilmės PKP vertinimo. Ieškovė ginčija ir tai, kad skirtumas tarp Bendrijos intereso Malaizijos bei Taivano kilmės PKP atveju ir Korėjos kilmės PKP atveju, pateisina kitokį pastarojo vertinimą. Ieškovė, priešingai nei Taryba, tvirtina, jog per tyrimuose prieitos skirtingos išvados dėl Malaizijos bei Taivano ir dėl Korėjos, negali pateisinti skirtingo vertinimo.
   Toliau ieškovė teigia, jog išvada, kad Bendrijos interesas negali pateisinti ieškovės gaminamo ir eksportuojamo PKP importui taikomų antidempingo priemonių panaikinimo, padaryta nepaisant esminių prieštaravimų ir nenuoseklumų.
   
      (1)  OL L 247, p. 1.
   
      (2)  2007/430/EB: 2007 m. birželio 19 d. Komisijos sprendimas, baigiantis antidempingo tyrimą dėl importuojamų Malaizijos ir Taivano kilmės sintetinių kuokštelinių poliesterių pluoštų (KPP) ir atleidžiantis nuo garantijomis užtikrintų laikinųjų muitų sumų rinkimo (OL L 160, p. 30).